D ô v o d o v á   s p r á v a

A. Všeobecná časť 
Návrh zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení predkladajú na rokovanie Národnej rady Slovenskej republiky poslanci Vladimír Ledecký, Vladimíra Marcinková a Marián Viskupič. 

Cieľom predkladanej novely zákona je zavedenie povinnosti obce, ako osobitného príjemcu prídavku na dieťa, aktívne intervenovať vo vzťahu k rodičom dieťaťa s cieľom odstrániť dôvody, pre ktoré došlo k určeniu osobitného príjemcu prídavku na dieťa. V predloženej novele zákona sa zároveň navrhuje dočasné ukladanie prídavku na dieťa na osobitný účet až kým nepominú dôvody, ktoré viedli k určeniu osobitného príjemcu.

Už na základe aktuálne platnej právnej úpravy platí, že ak si rodičia, prípadne iní určení poberatelia prídavku na dieťa, neplnia svoje povinnosti pri výchove dieťaťa alebo ak prídavok na dieťa nevyužívajú účelne, prídavok je vyplácaný obci ako osobitnému príjemcovi. Zákon o prídavku na dieťa ani žiadna iná aktuálne platná právna úprava však obci jasne ďalej neurčujú povinnosti, ako má dohliadať na využitie týchto prostriedkov, ani ako má riešiť nepriaznivú situáciu v rodine. Na základe poznatkov z aplikačnej praxe tak možno konštatovať, že rodičia si po prídavok neprichádzajú na poštu, ako zvyčajne, ale na obec, čo však nerieši samotné problémy dieťaťa ani príčiny, pre ktoré bol prídavok rodičom odobraný a dočasne presmerovaný na osobitného príjemcu. Možno tak jednoznačne konštatovať, že v súčasnom sociálnom systéme absentuje akákoľvek aktívna práca s rodinou dieťaťa zo strany obce, čo vedie k tomu, že dôvody presmerovania prídavku pretrvávajú a situácia sa nezlepšuje.

Z aplikačnej praxe preukázateľne vyplynulo, že určenie osobitného príjemcu prídavku na dieťa bez aktívnej intervencie obce nemožno považovať za postačujúci nástroj na zlepšenie situácie v rodine. Vzhľadom na uvedené skutočnosti prichádzame s predmetnou novelou zákona, ktorou sa obci ukladá povinnosť zabezpečiť aktívnu intervenciu vo vzťahu k rodičom dieťaťa, smerujúcu k zlepšeniu situácie v rodine a k odstráneniu dôvodov odňatia prídavku rodičovi. Obec bude oprávnená odovzdať rodičom dieťaťa, prípadne iným poberateľom prídavku na dieťa, tento prídavok až v prípade, že nastane preukázateľne zlepšenie situácie v rodine a  dôvody, ktoré viedli k určeniu osobitného príjemcu pominú. Do toho času budú finančné prostriedky akumulované na účte osobitného príjemcu.

Obec bude povinná s využitím dostupných prostriedkov a nástrojov, najmä prostredníctvom sociálnych pracovníkov, komunitných pracovníkov a terénnych sociálnych pracovníkov, stretávať sa a aktívne komunikovať s rodičmi dieťaťa. Na základe aktívnej intervencie bude obec schopná identifikovať príčiny vzniknutej situácie a následne prijímať opatrenia na ich odstránenie a dozerať na ich reálne uplatnenie v praxi. V prípade preukázateľného zlepšenia situácie bude rodine prídavok na dieťa vyplatený aj spätne. 

Predloženou novelou zákona do sociálneho systému prinášame princíp zásluhovosti. Skutočnosť, že finančné prostriedky budú po dobu nápravy situácie v rodine akumulované na osobitnom účte zároveň bude pôsobiť pre rodičov dieťaťa motivačne, nakoľko budú vedieť, že v prípade zlepšenia aktuálneho stavu budú mať dané finančné prostriedky plne k dispozícii.

Zároveň pre lepšiu ilustráciu predmetnej situácie uvádzame konkrétny príklad z praxe. Napríklad v prípade, ak si dieťa neplní povinnú školskú dochádzku a k určeniu osobitného príjemcu došlo z tohto dôvodu, obec bude povinná aktívne intervenovať vo vzťahu k rodičom, najmä formou osobnej návštevy, zisťovania a identifikovania príčin tejto situácie a prijímania konkrétnych opatrení na ich odstránenie. Na to aby rodičia mali opätovne nárok na prídavok na dieťa bude potrebné, aby si dieťa začalo opätovne vzorne plniť povinnú školskú dochádzku, čo sa dá dôveryhodne a merateľne v škole dokázať.

Predkladaný návrh zákona je v súlade s Ústavou Slovenskej republiky, ústavnými zákonmi, zákonmi a všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na rozpočet verejnej správy, na podnikateľské prostredie, na životné prostredie ani na informatizáciu spoločnosti Návrh zákona bude mať pozitívny vplyv na manželstvo, na rodičovstvo a na rodinu a na služby verejnej správy pre občana. Z dlhodobého hľadiska bude mať návrh pozitívne sociálne vplyvy. 

































B. Osobitná časť

K čl. I

	Zavádza sa povinnosť osobitného príjemcu vykonávať aktívnu intervenciu v rodinnom prostredí dieťaťa. Aktívna intervencia zo strany obce má viesť o odstráneniu príčin, pre ktoré určenie osobitného príjemcu nastalo. Uvoľnenie prídavku na dieťa nastane až v momente preukázateľného zlepšenia situácie, do tohto času bude prídavok na dieťa uložený na účte osobitného príjemcu.

	K čl. II

	Navrhuje sa účinnosť zákona 1. januára 2027.
